แซนด์บ็อกซ์
ต้นสัปดาห์ที่ผ่านมา ธนาคารแห่งประเทศไทย (ธปท.) ออกมาให้ข่าวว่าเตรียมจะเปิดศูนย์ทดสอบและพัฒนานวัตกรรม
24 ก.ย. 2559

โดย...รัษฎา
ต้นสัปดาห์ที่ผ่านมา ธนาคารแห่งประเทศไทย (ธปท.) ออกมาให้ข่าวว่าเตรียมจะเปิดศูนย์ทดสอบและพัฒนานวัตกรรมที่นำเทคโนโลยีใหม่ๆ มาสนับสนุนการให้บริการทางการเงิน หรือ Regulatory Sandbox ขึ้น  
ถือเป็นการปรับตัวครั้งสำคัญของ ธปท. ในฐานะหน่วยงานกำกับดูแลสถาบันการเงิน ที่มีการก้าวข้ามการกำกับดูแลกิจการที่ไม่ใช่สถาบันการเงิน เพราะมีเทคโนโลยีทางการเงินใหม่ๆ หรือฟินเทค ที่กำลังมีการพัฒนาและกระจายตัวไปอย่างรวดเร็ว
ในต่างประเทศคำว่า Regulatory Sandbox เป็นที่รู้จักกันดี มีการเรียกเปรียบเทียบว่า เป็นสนามเด็กเล่นของเหล่าสตาร์ทอัพ ฟินเทค ทั้งหลาย เพื่อใช้ทดลองสร้างสินค้าและบริการที่จะออกมาใช้จริง โดยใน Sandbox จะมีการลดขั้นตอนยุ่งยากทั้งหลาย เพื่อให้สตาร์ทอัพ และฟินเทค สามารถคิดค้นผลิตภัณฑ์และทดลองใช้จริงได้รวดเร็วขึ้น 
เหมือนจับเด็กให้เล่นในกระบะที่มีทรายอยู่เต็ม พร้อมเครื่องมือต่างๆ เพื่อให้เด็กใช้จินตนาการที่มีอยู่เล่นกับทราย ซึ่งเด็กบางคนอาจสร้างปราสาททราย ขณะที่บางคนกอบทรายขึ้นเป็นภูเขา เป็นป้อมปราการ เป็นต้น
ธปท.นำแนวคิดดังกล่าวมาเปิด Regulatory Sandbox โดยจะเปิดให้ผู้ประกอบการทั้งบริษัทจดทะเบียนในไทย ธนาคารพาณิชย์ สถาบันการเงินที่ไม่ใช่ธนาคาร (นันแบงก์) บริษัทเครือข่ายมือถือหรือบริษัทในกลุ่ม เป็นต้น เข้ามาทดลองนำเสนอฟินเทคต่างๆ หรือนวัตกรรมทางการเงิน โดยอยู่ภายใต้การกำกับดูแลของ ธปท.
วิธีนี้ ธปท.เองก็ได้ประโยชน์ด้วย เพราะมีโอกาสเรียนรู้เทคโนโลยีใหม่ๆ ช่วยให้ออกนโยบายกำกับดูแลได้เหมาะสม และไม่เป็นอุปสรรคกับการคิดค้นของผู้ประกอบการ 
ส่วนผู้ประกอบการที่สนใจ เตรียมรอได้เลย ธปท.จะเริ่มเปิดศูนย์ฯดังกล่าวในวันที่ 1 ม.ค. 2560